Francis Ngannou

Francis Ngannou (født 5. september 1986 i Batié i Kamerun) er en kamerunsk MMA-utøver som siden mai 2023 er under kontrakt med Professional Fighters League. Han var UFCs tittelholder i vektklassen tungvekt fra 2021 til 2023. Ngannou var under kontrakt med UFC fra 2015 til januar 2023.

Ngannous første oppgjør i UFC var mot en annen nykommer i form av den neste like storvokste brasilianeren Luis Henrique. Den presumptivt mer allsidige motstanderen lykkes i første runde å rive Ngannou ned og holde ham der nesten halve runden uten å klare påføre skade, og holdt ham store deler av runden i clinch mot buret uten å klare avansere. Tiden de ble stående og utveksle slag ga i glimt en pekepinn på hva som ville komme. Etter at Luis Henrique halvveis ut i andre runde var blitt sliten etter mislykkede nedrivingsforsøk gikk Ngannou til verks med sine kraftige slag som Henrique ikke var i stand til å besvare. Med en voldsom venstre uppercut avsluttet Ngannou sin motstander på knockout.

Tøffere motstand ventet i neste kamp i form av Curtis Blaydes, som også var en nykommer i UFC. Med solid bakgrunn fra bryting rev Blaydes Ngannou ned både i første og andre runde, men Ngannou kom seg raskt opp på bena igjen. Etter at Blaydes sitt høyre øye var blitt gjenklistret halvveis ut i andre runde valgte dommeren etter råd fra lege å stoppe kampen før tredje runde ble igangsatt. Ngannous andre seier i UFC markerte samtidig Blaydes sitt første tap.

Sine neste to motstandere gjorde Ngannou kort prosess av. Den serbiske nykommeren i UFC, Bojan Mihajlovic, endte på bakken ved første slagutveksling, hvorpå dommeren avbrøt kampen da han ikke forsvarte seg tilstrekkelig da Ngannou fulgte opp med gjentatte slag mot hodet.
I oppgjøret mot den storvokste Anthony Hamilton hadde motstanderen antatt at hans egenskaper i grappling ville gi ham en klar fordel på bakken. Ngannous første treff i form av et høyre rundspark ble da også grepet fatt i av Hamilton, som utnyttet muligheten til å rive Ngannou ned. Ngannou klarte umiddelbart å sveipe Hamilton bort og delvis reise seg opp, men Hamilton fikk grepet nytt tak bakfra som han forsøkte jobbe seg til nedriving med. Fra stående posisjon fikk Ngannou imidlertid festet et kimura-grep på Hamiltons venstre arm. Med rå styrke brukte Ngannou grepet til å tvinge Hamilton ned på ryggen, der Ngannou med kimura-grepet tvang Hamilton til å gi seg.

Ngannou var klatret til tiendeplass på rangeringen av UFCs tungvektere da han i januar 2017 møtte den syv år eldre veteranen Andrej Arlowski, som elleve år i forveien var i besittelse av vektklassens tittelbelte. Med tap i sine tre siste kamper mot topp motstandere, befant Arlowski seg på syvendeplass på rangeringen før møtet med Ngannou. Da Arlowski halvannet minutt ut i første runde fyret av et voldsomt, men forutsigbart høyre svingslag, unnvek Ngannou og kontret umiddelbart med et høyreslag som traff Arlowski rett i kjeven. Med sitt velplasserte slag slo Ngannou sin motstander rett i gulvet, og sikret seieren ved å følge opp med slag som tvang dommeren til å avbryte kampen.

I januar 2023 skilte Ngannou lag med UFC da de ikke kom til enighet om betingelsene for en forlengelse av kontrakten hans. Ngannou etterlot seg tittelen som UFCs mester i tungvektsklassen.

MMA-meritter

Referanser

Eksterne lenker 
 

Kampsportutøvere
MMA-utøvere
Kamerunere
Fødsler i 1986